Mens de fleste andre børn i denne uge har eftersårsferie, har 56 børn i alderen fra 11 til 14 år valgt at bruge tre dage på Himmerlands Ungdomsskole for at afprøve og fornemme, hvordan det er at være elev på en efterskole. - Formålet med 'campen' er, at børnene får lov til at snuse til, hvad efterskolelivet er. De får en rumbo, de bliver en del af en gang og prøver de mange fag på efterskolen, siger Sara Mols Glæsborg, der arbejder på Himmerlands Ungdomsskole. I løbet af de tre dage, som børnene er på skolen, når de at prøve syv forskellige typiske efterskoleaktiviteter, blandt andet floorball og hjemkundskab. Populært blandt elever Og der er ingen tvivl om, at efterskolelivet er populært blandt børnene. - Jeg synes, det er fedt, fordi man også finder nye venner, siger skoleelev Ida Svensson, der bor i Viborg. Camilla Nielsen fra Aalborg er enig. - Jeg har ikke kun valgt at tage i skole. Jeg har valgt at møde nye venner og have det sjovt. Jeg tænker, at jeg vil søge ind på den efterskole her. Den har meget af det, jeg gerne vil, og det er hyggeligt at være her, siger Camilla Nielsen.

Referat:
56 børn har valgt at bruge tre dage på Himmerlands Ungdomsskole for at prøve efterskolelivet.